**Predkladacia správa**

Návrh zákona o Fonde na podporu kultúry národnostných menšín a  o zmene  a doplnení niektorých zákonov (ďalej len „návrh zákona“) sa predkladá na základe Plánu legislatívnych úloh vlády Slovenskej republiky na rok 2017. Vláda Slovenskej republiky sa v Programovom vyhlásení vlády Slovenskej republiky na roky 2016 – 2020 zaviazala prijať zákon o vytvorení Fondu na financovanie menšinových kultúr (verejnoprávny fond). V súlade s Programovým vyhlásením vlády Slovenskej republiky na roky 2016 – 2020 je cieľom predloženého návrhu zákona pretransformovať súčasný dotačný systém Úradu vlády Slovenskej republiky a vytvoriť inštitúciu zabezpečujúcu efektívnu a systematickú podporukultúrnych a umeleckých aktivít všetkých národnostných menšín v Slovenskej republike, administratívne nezávislú od ústredných orgánov štátnej správy, reprezentovanú odborníkmi zo všetkých národnostných menšín.

Návrhom zákona sa zriaďuje Fond na podporu kultúry národnostných menšín (ďalej len „fond“) ako verejnoprávna inštitúcia na podporu kultúrnych a vedeckých aktivít. Navrhovaný systém financovania kultúrnych a vedeckých aktivít čiastočne nahrádza súčasný dotačný systém Úradu vlády Slovenskej republiky upravený zákonom č. 524/2010 Z. z. o poskytovaní dotácií v pôsobnosti Úradu vlády Slovenskej republiky v znení neskorších predpisov.

Návrh zákona upravuje systém financovania kultúrnych a vedeckých aktivít prostredníctvom fondu, vrátane jeho organizácie a fungovania. Orgánmi fondu sú riaditeľ ako štatutárny a výkonný orgán fondu, odborné rady, dozorná komisia ako kontrolný orgán fondu a správna rada. Zloženie a fungovanie orgánov je navrhnuté tak, aby v procese rozhodovania o smerovaní základných činností fondu a o rozpočtovaní jeho zdrojov bola zastúpená predovšetkým odborná verejnosť. Nezávislosť a odbornosť rozhodovania v kľúčových orgánoch fondu posilňuje aj samotný charakter verejnoprávnej inštitúcie.

Na posudzovanie žiadostí sa zriaďujú odborné rady pre všetky štátom uznané národnostné menšiny na Slovensku a jedna pre rozvoj a podporu interkultúrneho dialógu a porozumenia medzi občanmi slovenskej národnosti a občanmi patriacimi  k národnostným menšinám a etnickým skupinám. Administratívne úlohy fondu bude zabezpečovať kancelária fondu.

Účelom fondu je predovšetkým zachovanie, vyjadrenie, ochrana a rozvoj identity  a kultúrnych hodnôt národnostných menšín, ďalej výchova a vzdelávanie k právam národnostných menšín, ako aj rozvoj a podpora interkultúrneho dialógu a porozumenia medzi občanmi slovenskej národnosti a občanmi patriacimi k národnostným menšinám a etnickým skupinám. Fond bude poskytovať finančné prostriedky na osvetovú a vzdelávaciu činnosť, edičnú činnosť, podporu aktivít divadiel, umeleckých súborov  a kultúrnych inštitúcií a podporu umeleckej tvorby, podporu vedy a výskumu v oblasti kultúry, života, histórie, jazyka a identity príslušníkov národnostných menšín, podporu vzdelávania, záujmovej činnosti a využitia voľného času, zahraničnej prezentácie kultúry, podporu výchovy a vzdelávania detí a mládeže v oblasti práv národnostných menšín, podporu vzájomného porozumenia a zbližovania medzi občanmi slovenskej národnosti a občanmi patriacimi k národnostným menšinám a etnickým skupinám, podporu identifikácie  a spoznávania spoločných kultúrnych a vedeckých hodnôt a tradícií, podporu aktivít zameraných na odkrývanie a spoznávanie rodinnej, miestnej a regionálnej histórie, tradícií, osobností a pamiatok, aktivít zameraných na podporu rešpektu, porozumenia a tolerancie voči jazykom národnostných menšín a kultúram v systéme výchovy a vzdelávania, podporu výmenných programov, pobytov, spoločných vzdelávacích podujatí, vedomostných  a umeleckých súťaží pre deti a mládež z rôznych národnostných a jazykových skupín, na ochranu, odborné spracovanie, digitalizáciu kultúrneho dedičstva národnostných menšín a na kreatívny priemysel.

Finančné prostriedky bude fond poskytovať formou dotácie alebo štipendia za splnenia podmienok ustanovených zákonom. Návrh zákona ustanovuje spôsob prerozdelenia sumy finančných prostriedkov určených na podpornú činnosť pre jednotlivé odborné rady jednotlivých národnostných menšín a pre odbornú radu interkultúrneho dialógu a porozumenia medzi občanmi slovenskej národnosti a občanmi patriacimi k národnostným menšinám a etnickým skupinám.

Návrh zákona upravuje aj okruh žiadateľov a proces podávania žiadosti o poskytnutie finančných prostriedkov. O poskytnutí finančných prostriedkov rozhoduje riaditeľ na základe návrhu odbornej rady a finančné prostriedky poskytuje fond na základe zmluvy o poskytnutí finančných prostriedkov uzavretej so žiadateľom.

Z hľadiska zabezpečenia efektívneho fungovania nového systému financovania kultúrnych a vedeckých aktivít národnostných menšín prostredníctvom fondu je potrebné zabezpečiť a definovať aj finančné zdroje fondu. Hlavným finančným zdrojom fondu je príspevok zo štátneho rozpočtu, ktorý bude fondu poskytovaný z rozpočtovej kapitoly Ministerstva kultúry Slovenskej republiky vo výške 8 000 000 eur.

Vzhľadom na to, že navrhovaný systém financovania kultúrnych a vedeckých aktivít prostredníctvom fondu čiastočne nahrádza doterajší dotačný systém Úradu vlády Slovenskej republiky, upravujú sa v čl. II návrhu zákona niektoré ustanovenia zákona č. 524/2010 Z. z. o poskytovaní dotácií v pôsobnosti Úradu vlády Slovenskej republiky v znení neskorších predpisov. Navrhovanou zmenou zákona č.575/2001 Z. z. prechádza pôsobnosť v oblasti podpory kultúry národnostných menšín z Úradu vlády Slovenskej republiky na Ministerstvo kultúry Slovenskej republiky.

Návrh zákona je v súlade s Ústavou Slovenskej republiky, ústavnými zákonmi, zákonmi a medzinárodnými zmluvami, ktorými je Slovenská republika viazaná, ako aj s právom Európskej únie.

Predkladaný návrh zákona nemá vplyv na životné prostredie, na podnikateľské prostredie. Predpokladá sa negatívny vplyv návrhu zákona na rozpočet verejnej správy a pozitívne sociálne vplyvy ako aj vplyvy na informatizáciu. Materiál bol predmetom predbežného pripomienkového konania, všetky pripomienky v stanovisku Stálej pracovnej komisie Legislatívnej rady Vlády Slovenskej republiky na posudzovanie vybraných vplyvov sme zapracovali. Materiál bol predmetom medzirezortného pripomienkového konania. Na rokovanie Legislatívnej Rady vlády sa predkladá bez rozporov.